Seuntjie sterf ná rak glo op hom val by kleuterskoolArgieffoto (Foto: Elaine Krige) ŉ Driejarige seuntjie is dood nadat ŉ boekrak glo op hom geval het by ŉ kleuterskool in Bedfordview, Johannesburg. Die voorval het Dinsdag by die Little Ashford-kleuterskool plaasgevind en volgens beskikbare inligting het die seuntjie aan sy beserings beswyk nadat die boekrak op hom geval het. Matome Chiloane, LUR vir onderwys in Gauteng, sal Woensdag die kleuterskool besoek om meer uit te vind oor die omstandighede rondom die voorval. “Ons wil graag ons medelye met die seuntjie se familie, vriende en die skoolgemeenskap betuig,” het Chiloane gesê. Maroela Media het ŉ navraag aan die polisie gerig en wag op terugvoer.